Tokai-moord: Beskuldigdes hoor oor borgtogFranziska en haar ouers. Só het landdros Hafiza Mohamed Vrydag gesê waar vier beskuldigdes in die Wynberg-landdroshof verskyn het op aanklag van die moord op die 16-jarige Franziska Blöchliger. Mohamed het borgtog van onderskeidelik R2 000 en R1 000 aan twee van die beskuldigdes toegestaan. Die ander twee beskuldigdes het reeds vroeër aangedui dat hulle nie om borgtog sal aansoek doen nie. Een van hulle word verbind met ŉ ander saak van moord, verkragting en roof, terwyl die tweede een versuim het om in die hof te verskyn op ŉ vorige geleentheid in verband met ŉ ander saak. Volgens Mohamed het sy geen keuse gehad as om borgtog aan die ander twee beskuldigdes toe te staan nie, aangesien die staat se getuienis nie genoeg was om buitengewone omstandighede te bewys waarom borgtog geweier moet word nie. Franziska se gesteelde selfoon is in die twee beskuldigdes se besit gevind ná haar moord en dit was op grond hiervan dat die staat versoek het dat die verdagtes se borgtog geweier word. “Ek voel saam met die gemeenskap en verstaan dat hulle nie graag wil sien dat die beskuldigdes op borgtog vrygelaat word nie. Ons moet egter nie uit die oog verloor nie dat enige persoon wat vir ŉ misdaad aangekla word, onskuldig is totdat skuld bewys is,” het sy gesê. Uitroepe van verbasing is in die hof gehoor toe Mohamed haar uitspraak gelewer het en buite die hof het ondersteuners van Franziska se familie gesê hulle is woedend en geskok oor die uitspraak. Franziska se liggaam is op 7 Maart in die Tokai-woud in die suidelike voorstede van Kaapstad gevind. Sy het gereël om haar ma te ontmoet nadat sy gaan draf het, maar het nooit opgedaag nie. ŉ Soektog is van stapel gestuur en binne ŉ uur is die tienermeisie se liggaam gevind. Sy is verkrag en verwurg. Haar selfoon, diamantring en horlosie was vermis. Die beskuldigdes sal weer op 10 Junie in die hof verskyn.